La portaveu del PSC a Roquetes, Georgina Ebri, prendrà el relleu de Rubén Viñuales al Parlament
La renúncia de l’actual alcalde socialista de Tarragona, Rubén Viñuales, a la seva acta de diputat al Parlament de Catalunya suposarà l’entrada a la cambra de l’actual portaveu del PSC a l’Ajuntament de Roquetes, Georgina Ebri. “L’Ebre guanya força al Parlament”, és la lectura que han efectuat avui des del partit en roda de premsa. Ebri, diplomada universitària en infermeria i graduada en fisioteràpia, ha reivindicat la tasca que està portant el PSC al Parlament en favor del conjunt de les Terres de l’Ebre, com és la modificació de la llei dels fons nuclears, la construcció del nou hospital i el desdoblament de l’eix de l’Ebre, entre d’altres. “Un treball en el qual insistirem fins a fer-ho una realitat, conjuntament amb el company Joaquim Paladella”.